Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од И. И. од Битола, поднесена против Македонската спортска стрелачка федерација, по предметот Барање за пристап до информации од јавен карактер, на 03.05.2023 година, го донесе следното

**Р Е Ш Е Н И Е**

1. Жалбата изјавена од од И. И. од Битола, поднесена против Македонската спортска стрелачка федерација, заведена во Агенцијата под бр.08-182 на 26.04.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, И. И. од Битола на 24.03.2023 година, поднел Барање за пристап до информации од јавен карактер до Македонската спортска стрелачка федерација, со кое побарал по е-маил или по пошта да му се достави препис, или фотокопија од следната информација:

„1.Финансиски извештај на МССФ од 2020 година за Ваучерот добиен од Агенцијата за млади и спорт во 2019 година, комплет со финансиски извештаи за спортските клубови членови на МССФ добитници на ваучери од Агенцијата за млади и спорт во 2019 година,

2. Финансиски извештај на МССФ од 2021 година за Ваучерот добиен од Агенцијата за млади и спорт во 2020 година, комплет со финансиски извештаи за спортските клубови членови на МССФ добитници на ваучери од Агенцијата за млади и спорт во 2020 година,

3. Финансиски извештај на МССФ од 2022 година за Ваучерот добиен од Агенцијата за млади и спорт во 2021 година, комплет со финансиски извештаи за спортските клубови членови на МССФ добитници на ваучери од Агенцијата за млади и спорт во 2021 година,

4. Финансиски извештај на МССФ од 2023 година за Ваучерот добиен од Агенцијата за млади и спорт во 2022 година, комплет со финансиски извештаи за спортските клубови членови на МССФ добитници на ваучери од Агенцијата за млади и спорт во 2022 година“.

Постапувајќи по наведеното Барање, Имателот на информации до Барателот доставил Одговор на барање бр.0302-148 од 03.04.2023 година. Во Одговорот на барање е наведено дека „...Македонската Спортска Стрелачка Федерација како здружение на граѓани...согласно член 1 од Законот не е обврзана да дава информации за лица надвор од членовите во федерацијата освен за финансиски средства кои ги добива од Државните институции...а ниту сме институција која дава јавни државни услуги...и да сме обврзани да даваме информации, не сме во можност бидејќи вие сте штетник на раководството на МССФ...се додека трае кривичната постапка против Вас...не сме во можност да Ви одговориме ниту увид да Ви дозволиме затоа што сето тоа Ви е со цел да нанесете штета на Македонската Спортска Стрелачка Федерација и нејзиното раководство“.

Незадоволен од содржината на добиениот Одговор на барање, Барателот на информациите поднесе Жалба до Агенцијата, заведена во нејзината Архива под бр.08-182 на 26.04.2023 година. Во Жалбата, меѓу другото, е наведено дека „Токму заради фактот што МССФ е здружение на граѓани – правно лице со дејност спорт, а спортот е дејност од јавен интерес, кое во својата работа користи буџетски средства добиени по разни основи и програми од Агенцијата за млади и спорт и чл.7 од Статутот на МССФ според кој работата на МССФ е јавна, Имателот на ИЈК – МССФ е должна да постапува по закон и статут, односно јавно да ги објавува актите со кои располага и според кои ја врши својата дејност, односно да дава отчет за потрошените средства добиени од Државата, преку објавување на Финансиски извештаи – јавно на веб страна...Со одбивањето да ги даде побараните ИЈК, МССФ го става нејзиниот интерес или интереси, пред јавниот интерес“.

Агенцијата со електронски допис од 28.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 02.05.2023 година, Имателот на информации, по електронски пат, до Агенцијата достави Известување во кое, покрај веќе цитираните ставови од Одговорот на барање бр.0302-148 од 03.04.2023 година, додава дека во прилог доставува „...и Записник од рочиште во Основен Граѓански суд Скопје во кој јасно се гледа дека барателот на информации И. И. е наведен како сведок од страна на тужителот против Федерацијата за рочиште кое е закажано за 10.07.2023 година“. Во прилог на Известувањето до Агенцијата е доставена фотокопија од Записник од 24.04.2023 година за рочиште за главна расправа одржана пред Основен Граѓански суд Скопје, во кој како тужител се јавува Здружението стрелачки клуб Тумбе –Кафе Битола, а како тужен Македонската спортска стрелачка федерација Скопје. Во Решението за одржување рочиште за главна расправа тужителот наведува дека „...ќе остане кон сослушување на сведокот И. И....“, а Судот донесува Решение „Да се сослуша сведокот И.И....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Прво, што се однесува на наводите во Одговорот на барање бр.0302-148 од 03.04.2023 година и во Известувањето од 02.05.2023 година дека „...Македонската Спортска Стрелачка Федерација како здружение на граѓани...согласно член 1 од Законот не е обврзана да дава информации за лица надвор од членовите во федерацијата освен за финансиски средства кои ги добива од Државните институции...а ниту сме институција која дава јавни државни услуги...“, Агенцијата и укажува на Македонската спортска стрелачка Федерација дека истата, согласно закон, е имател на информации од јавен карактер и се наоѓа на Листата на иматели на Агенцијата од следните причини:

Во член 3 став 1 алинеја 1 од Законот за слободен пристап до информации од јавен карактер, покрај останатите, како иматели на информации се дефинирани и правните и физичките што вршат **јавни овластувања утврдени со закон и дејности од јавен интерес**. Во тој контекст, Агенцијата на Македонската спортска стрелачка Федерација, како еден од вршителите на дејноста спорт, и обрнува внимание на член 1 и член 22 од Законот за спортот, каде воопштено и таксативно се образложува **јавниот интерес во дејноста спорт.**

Непостапувањето на Имателот на информации од јавен карактер согласно Законот за слободен пристап до информации од јавен карактер алудира на подготвеност на Имателот на информации за изразување нетранспарентност во своето работење, односно за свесно непостапување согласно Законот за слободен пристап до информациите од јавен карактер, како lex specialis во областа на пристапот до информации од јавен карактер.

Следствено, предметниот Одговор на барање донесен од страна на Македонската спортска стрелачка Федерација бр.0302-148 од 03.04.2023 година е неправилен и не е заснован врз закон.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер, со тоа што не постапил согласно член 20 од Законот за слободен пристап до информации до јавен карактер.

Согласно член 20 став 1 од Законот за слободен пристап до информации од јавен карактер, ако имателот на информации позитивно одговори на барањето, или ако барањето делумно или целосно го одбие, за тоа ќе донесе решение кое ги содржи сите содржајни елементи наведени во член 88 од Законот за општата управна постапка.

Доколку, пак, како што се тврди во погоре наведениот Одговор на барање, Имателот смета дека бараните информации претставуваат исклучок од Законот за слободен пристап до информации од јавен карактер, тој е должен да донесе решение за одбивање на пристапот до бараната информација врз основа на членот 6 став 1 од Законот за слободен пристап до информации, со основ конкретно посочен во точките 1 до 5 од истиот член, по претходно спроведен Тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“

Агенцијата му укажува на Имателот на информации дека, при повторното постапување по предметното барање, посебно внимание е должен да обрати на член 3 став 1 алинеја 2 од Законот за слободен пристап до информации од јавен карактер, во кој е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, како и на член 10 став 1 алинеја 1, алинеја 8, алинеја 20, алинеја 21 и алинеја 22 истиот, според кои е должен да ја информира јавноста со објавување на прописи и податоци од негова надлежност, извештаи за работењето, статистички податоци за неговата работа, како и други информации кои произлегуваат од неговата надлежност и работење.

При повторното постапување по предметот, Имателот на информации е должен одново го разгледа барањето и да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**